CELEX: 32017R2212
Language: sk
Date: 2017-11-30 00:00:00
Title: Nariadenie Rady (EÚ) 2017/2212 z 30. novembra 2017, ktorým sa mení nariadenie (EÚ) č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine

1.12.2017   
            
            
               SK
            
            
               Úradný vestník Európskej únie
            
            
               L 316/15
            
         NARIADENIE RADY (EÚ) 2017/2212
   z 30. novembra 2017,
   ktorým sa mení nariadenie (EÚ) č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady (SZBP) 2017/2214 z 30. novembra 2017, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (1),
   so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Rada prijala 31. júla 2014 nariadenie (EÚ) č. 833/2014 (2).
            
         
               (2)
            
            
               Rada prijala 30. novembra 2017 rozhodnutie (SZBP) 2017/2214, s cieľom povoliť určité operácie týkajúce sa hydrazínu (CAS 302-01-2) v koncentráciách 70 % alebo vyšších, ktorý je uvedený na Spoločnom zozname vojenského materiálu Európskej únie, ktorý je potrebný na vykonanie letu modulu ExoMars Carrier Module a testov a letu modulu ExoMars Descent Module v rámci misie ExoMars 2020.
            
         
               (3)
            
            
               Tieto zmeny patria do rozsahu pôsobnosti zmluvy, a preto je na ich vykonanie potrebné regulačné opatrenie na úrovni Únie, predovšetkým v snahe zabezpečiť ich jednotné uplatňovanie vo všetkých členských štátoch.
            
         
               (4)
            
            
               Nariadenie (EÚ) č. 833/2014 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Článok 4 nariadenia (EÚ) č. 833/2014 sa mení takto:
   
               1.
            
            
               Vkladá sa tento odsek:
               „2aa.   Zákazy uvedené v odseku 1 písm. a) a b) sa nevzťahujú na priame ani nepriame poskytovanie technickej pomoci, financovania alebo finančnej pomoci v súvislosti s predajom, dodávkou, prevodom alebo vývozom, ako aj dovozom, nákupom alebo prepravou hydrazínu (CAS 302-01-2) v koncentráciách 70 % alebo vyšších, pod podmienkou, že uvedená technická pomoc, financovanie alebo finančná pomoc sa vzťahujú na:
               
                           a)
                        
                        
                           testy a let modulu ExoMars Descent Module v rámci misie ExoMars 2020, v množstve vypočítanom podľa potrieb každej fázy tejto misie, ktoré neprekročí celkové množstvo 5 000 kg počas celého obdobia trvania misie; alebo
                        
                     
                           b)
                        
                        
                           let modulu ExoMars Carrier Module v rámci misie ExoMars 2020, v množstve vypočítanom podľa potrieb letu, ktoré neprekročí celkové množstvo 300 kg.“
                        
                     
         
               2.
            
            
               Odsek 2b sa nahrádza takto:
               „2b.   Priame alebo nepriame poskytovanie technickej pomoci, financovania alebo finančnej pomoci v súvislosti s operáciami uvedenými v odsekoch 2a a 2aa podliehajú predchádzajúcemu povoleniu príslušnými orgánmi.
               Žiadatelia o povolenie poskytnú príslušným orgánom všetky relevantné informácie, ktoré sú potrebné.
               Príslušné orgány informujú Komisiu o všetkých udelených povoleniach.“
            
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. novembra 2017
      
         
            Za Radu
         
         
            predsednička
         
         K. SIMSON
      
   
   
      (1)  Pozri stranu 20 tohto úradného vestníka.
   
      (2)  Nariadenie Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 31.7.2014, s. 1).